DA Den Europæiske Unions Tidende C 90/32

Sag anlagt den 18. februar 2009 — Soliver mod Kommissionen

(Sag T-68/09)

2009/C 90/50

Processprog: nederlandsk

Parter

Sagsøger: Soliver NV (Roeselare, Belgien) (ved advocaten H. Gilliams og J. Bocken)

Sagsøgt: Kommissionen for De Europæiske Fællesskaber

Sagsøgerens påstande

— Annullation af artikel 1 i Kommissionens beslutning af 12. november 2008 i sag COMP/39.125 — Autoglas, for så vidt som det herved er blevet fastslået, at sagsøgeren deltog i den i beslutningen fastslåede overtrædelse i perioden fra den 19. november 2001 til den 11. marts 2003.

— Annullation af artikel 2 i Kommissionens beslutning af 12. november 2008 i sag COMP/39.125 — Autoglas, for så vidt som der herved er blevet pålagt sagsøgeren en bøde på 4 396 000 EUR.

— Subsidiært, nedsættelse af den bøde, der er blevet pålagt sagsøgeren.

— Kommissionen for De Europæiske Fællesskaber tilpligtes under alle omstændigheder at betale sagens omkostninger.

Søgsmålsgrunde og væsentligste argumenter

Til støtte for søgsmålet har sagsøgeren for det første gjort gældende, at der er sket tilsidesættelse af artikel 81 EF og artikel 53 i EØS-aftalen samt begrundelsespligten, og at der er blevet foretaget en åbenbart urigtig bedømmelse af de faktiske omstændigheder. Sagsøgeren har gjort gældende, at det med urette er anført i den anfægtede beslutning, at sagsøgeren i perioden fra den 19. november 2001 til den 11. marts 2003 deltog i den i artikel 1 i den anfægtede beslutning fastslåede overtrædelse.

Sagsøgeren har for det andet gjort gældende, at der ikke foreligger nogen begrundelse for den af Kommissionen anvendte værdi af afsætningen, at den ikke er i overensstemmelse med retningslinjerne for beregning af bøder, at sagsøgeren ikke har haft lejlighed til at forsvare sig og at uskyldsformodningen og ligebehandlingsprincippet dermed er blevet tilsidesat.

Sagsøgeren har for det tredje har gjort gældende, at ligebehandlingsprincippet, proportionalitetsprincippet og retningslinjerne for beregning af bøder samt begrundelsespligten er blevet tilsidesat. Ifølge sagsøgeren foretog Kommissionen ved beregningen af bødens grundbeløb en for høj ansættelse af værdien af afsætningen.

Sagsøgeren har for det fjerde gjort gældende, at der er sket tilsidesættelse af proportionalitets- og ligebehandlingsprincippet og at Kommissionen har foretaget en åbenbart urigtig bedømmelse af de faktiske omstændigheder, idet Kommissionen gangede sagsøgerens salg med antallet af år, som ansøgeren angiveligt havde deltaget i den i beslutningens artikel 1 fastslåede overtrædelse.

Sagsøgeren har for det femte gjort gældende, at der er sket tilsidesættelse af forbuddet mod tilbagevirkende kraft. Ifølge sagsøgeren har Kommissionen anvendt retningslinjerne for beregning af bøder fra 2006 (1) på en overtrædelse, der allerede var ophørt, da disse retningslinjer trådte i kraft.

Sagsøgeren har for det sjette gjort gældende, at der er sket tilsidesættelse af ligebehandlings- og proportionalitetsprincippet og at der er foretaget en åbenbart urigtig bedømmelse af de faktiske omstændigheder, idet Kommissionen har forhøjet grundbeløbet for den bøde, der er blevet pålagt sagsøgeren, med 16 % af værdien af afsætningen.

For det syvende har sagsøgeren gjort gældende, at der er sket tilsidesættelse af artikel 81 EF og retningslinjerne for beregning af bøder, idet Kommissionen har undladt at tage formildende omstændigheder, der talte til fordel for sagsøgeren, i betragtning ved beregningen af sagsøgerens bøde.

(1) Retningslinjer for beregning af bøder efter artikel 23, stk. 2, litra a), i forordning (EF) nr. 1/2003 (EØS-relevant tekst) (EUT 2006 C 210, s. 2).